Simon Borg ta’ 34 sena ġie lliberat minn għadd ta’ akkużi ta’ serq minn karozzi, liema serqiet kienu seħħu fi spazju ta’ numru ta’ snin. Il-Qorti qalet li mill-provi li semgħet għalkemm kien hemm “finger print” tiegħu fuq kull karozza li minnha saret is-serqa, iżda tali “finger print” instabet fuq barra tal-karozza u mhux fuq ġewwa. Is-serq li sar mill-karozzi kien ta’ apparat fuq ġewwa u għalhekk il-Qorti ma tistax tikkonkludi li dan sar minn Borg. Fis-sentenza ingħad li biex persuna tinstab ħatja, irid ikun hemm iċ-ċertezza tar-reati u li tali reati jkun hemm prova ta’ mingħajr dubju. Huwa man nstabx ħati mill-Maġistrat Claire Stafrace Zammit li fil-lejl ta’ bejn it-30 u l-31 ta’ Ottubru f’Ħal Tarxien seraq stereo minn karozza Citroen Saxo għad-dannu ta’ Kimberly Cutajar minn Raħal Ġdid. Lanqas ma nstab ħati li għamel ħsara fuq l-istess karozza. Lanqas ma nstab ħati li fil-lejl ta bejn l-14 ta’ Novembru 2010 u l-15 ta’ Novembru 2010, f’xi ħin bejn l-għaxra u nofs ta’ filgħaxija u s-sitta ta’ filgħodu fi Triq il-Kulleġġ, ir-Rabat seraq stereo, DVD player, subwoofer bil-kaxxa, żewġ speakers ta’ daqs 6” x 9” bl-ixkaffa maghhom u amplifier ta’ saħħa 1800 Watts minn karozza Opel Astra  għad-dannu ta’ Clinton Bugeja mill-Fgura. Borg lanqas ma nstab ħati li fil-lejl ta’ bejn is-27 ta’ Jannar 2011 u it-28 ta’ Jannar 2011, f’xi hin bejn is-sebgha u nofs ta’ filgħaxija u t-tlieta u nofs ta’ wara nofsinhar, fi Triq Sir Ugo Mifsud, Lija, seraq stereo bid-DVD player minn karozza Toyota Starlet għad-dannu ta’ Keith Richard Schembri minn Ħal-Lija, u li għamel ħsara fuqha. Ma nstabx ħati wkoll li kkommetta reat matul il-perjodu operattiv ta’ sentenza sospiża mogħtija mill-Qorti tal-Maġistrati tal-11 ta’Ottubru, 2010; u li sar reċidiv. Ħareġ fil-Qorti mill-imputat stess li huwa għandu problema tad-droga u mhux l-ewwel darba li kellu jisraq mill-karozzi sabiex ikollu l-flus biex jixtri d-droga. Madanakollu waqt l-interrogazzjoni Borg, m’ammettiex l-involviment tiegħu. Simon Borg qal li għamel disa’ snin bil-problema tad-droga. Huwa qal li normalment kien jikseb aċċess gol-vetturi biex jisraq billi jillieva l-bieba. Meta mistoqsi dwar is-serqa rrapportata fil-wiehed u tletin (31) ta’ Ottubru elfejn u hamsa (2005) qal li ma jiftakarx jekk kienx involut. Huwa rrisponda għad-domandi kollha tal-Ispettur billi tenna “ma niftakarx” jew “ma nafx”. Il-Qorti qalet li l-fulkrum ta’ dawn il-proċeduri huwa r-rapport tal-espert Joseph Mallia li qal li fuq kull vettura li ġiet allegatament sgassata hemm impronta diġitali waħda li taqbel ma’ dik tal-imputat. Il-Qorti għandha quddiemha prova ċirkostanzjali ta’ impronti diġitali tal-imputat li nstabu fuq tliet karozzi li jappartjenu għal tliet persuni differenti. Il-Qorti qalet li nnutat ukoll li din tal-impronti diġitali hija l-unika prova tanġibbli li biha l-Prosekuzzjoni tista’ tipprova l-konnessjoni mal-imputat u l-vettura. Huwa ċar u evidenti li l-impronti diġitali tal-imputat instabu fuq il-karozza, iżda tali prova hija biżżejjed fil-kamp kriminali sabiex jiġu ppruvati l-akkużi? L-impronta diġitali ta’ Borg li nstabet fuq il-karozza kienet tippunta biss għal direzzjoni waħda, dik li l-imputat kien involut fis-serqa tal-istess vettura. L-imputat seta’ kien involut indirettament mal-vettura inkwistjoni u mhux fis-serqa per se. Ghal dawn ir-raġunijiet kollha l-Qorti qalet li tħoss li ma nġabux biżżejjed provi sabiex l-akkużi jiġu ppruvati oltre d-dubju dettat mir-raguni. Għal dawn il-motivi ma ssibx lill-imputat Simon Borg ħati tal-akkużi kif   kontrih u tilliberah minnhom. Għal Borg deheru l-Avukati Franco Debono u Marion Camilleri.